郭綸
作者：蘇轍
朝代：宋

paragraphs: 郭綸本蕃種，騎鬥雄西戎。
流落初無罪，因循遂龍鍾。
嘉州已經歲，見我涕無窮。
自言將家子，少小學彎弓。
長遇西鄙亂，走馬救邊烽。
手挑丈八矛，所往如投空。
平生事苦戰，數與大寇逢。
昔在定川寨，賊來如羣蜂。
萬騎擁酋帥，自謂白相公。
揮兵取其元，模糊腥血紅。
戰勝士氣振，赴敵如旋風。
蚩蚩氈裘將，不信勇且忠。
遥語相勸誘，一矢摧厥胸。
短兵接死地，日落沙塵蒙。
馳歸不敢息，馬口銜折鋒。
誰知八尺軀，脫命萬死中。
忽聞南蠻叛，羽檄行匆匆。
將兵赴危難，瘴霧不辭衝。
行經賀州城，寂寞無人蹤。
攀堞莽不見，入據爲築墉。
一旦賊兵下，百計燒且攻。
三日不能陷，救至遂得通。
崎嶇有成績，元帥多異同。
有功不見賞，憔悴落巴賨。
已矣誰復信，言之氣恟恟。
予不識郭綸，聞此爲斂容。
一夫何足言，竊恐悲羣雄。
此非介子推，安肯不計功。
郭綸未嘗敗，用之可前鋒。